ترکی کی 'استنبول کینال': رجب طیب ایردوان کا 'کریزی پراجیکٹ'
ترک صدر استنبول شہر سے ایک مصنوعی کینال نکالنا چاہتے ہیں جس کے ذریعے بحیرۂ اسود اور بحیرۂ مرمر آپس میں مل جائیں گے۔ ترک حکومت کا موقف ہے کہ آبنائے باسفورس میں بحری ٹریفک کا رش ہونے کے باعث 'استنبول کینال' متبادل بحری راستے کے طور پر کام کرے گی۔ 
ویب ڈیسک — ترک صدر نے 2011 میں 'استنبول کینال' منصوبے کا اعلان کیا تھا جسے وہ اپنا 'جنونی منصوبہ' (crazy project) قرار دیتے رہے ہیں۔ صدر ایردوان نے بدھ کو اعلان کیا ہے کہ موسمِ گرما میں اس منصوبے کے سنگِ بنیاد کے لیے ٹینڈر طلب کر لیے جائیں گے۔ اس منصوبے کے تحت ترکی استنبول شہر کے درمیان سے 45 کلو میٹر طویل ایک مصنوعی گزرگاہ نکالے گا۔ اس حوالے سے ترکی کا مؤقف ہے کہ آبنائے باسفورس میں بحری ٹریفک کا رش ہونے کے باعث 'استنبول کینال' متبادل بحری راستے کے طور پر کام کرے گی۔ آبنائے باسفورس کا شمار دنیا کے مصروف ترین آبی راستوں میں ہوتا ہے جس کے باعث کئی مرتبہ بحری جہازوں کو گزرنے کے لیے اپنی باری کا انتظار کرنا پڑتا ہے۔ ترک حکومت کا کہنا ہے کہ گزشتہ ماہ نہر سوئز میں بحری جہاز پھنس جانے کے باعث پیدا ہونے والے بحران سے اس بات کو شدت سے محسوس کیا جا سکتا ہے کہ آبنائے باسفورس جیسی مصروف بحری گزر گاہ کا متبادل ہونا ضروری ہے۔ استنبول کینال منصوبے کے حق میں یہ دلیل بھی دی جا رہی ہے کہ اس نہر سے گزرنے والے جہازوں سے فیس کی مد میں سالانہ ایک ارب ڈالر کی آمدن بھی متوقع ہے۔ استنبول شہر میں بنائی جانے والی مجوزہ کینال ایسی نہر ہو گی جو بحیرہ اسود اور بحیرۂ مرمرہ کو آپس میں ملا دے گی۔ یہ مصنوعی بحری راستہ آبنائے باسفورس کے متوازی بنایا جائے گا۔ آبنا یا Strait خشکی کے بڑے زمینی علاقے کو آپس میں ملانے والی وہ آبی گزر گاہ ہوتی ہے جو دو بڑے پانی کے ذخائر کو آپس میں ملاتی ہے۔ ایسی گزرگاہوں میں بعض سفر کے قابل ہوتی ہیں اور بعض اس کے لیے موزوں نہیں ہوتیں۔ سفر کے قابل آبنا سے بڑے سمندری راستے مختصر ہوجاتے ہیں یا انہیں بحری راستوں کا شارٹ کٹ بھی کہا جاسکتا ہے۔ سفر اور تجارت کے لیے سمندری سفر طویل راستوں کو مختصر کرنے کے لیے ایسی آبی گزرگاہیں بنائی جاتی ہیں۔ ایسی ہی ایک آبی گزرگاہ مصر میں واقع 'نہرِ سوئز' ہے جو بین الاقوامی تجارت کا ایک اہم راستہ ہے۔ استنبول کے مغرب میں بحیرۂ احمر کو مرمرہ سے ملانے والی اس مجوزہ نہر کے ڈیزائن کے مطابق اس علاقے میں مختلف جنگلاتی، زرعی علاقے اور قدیم آثار بھی آتے ہیں۔ اس گزرگاہ کے بننے سے استنبول کے دو اہم آبی ذخائر ترکوس (Terkos ) جھیل، سازلدیری ندی اور نقل مکانی کرنے والے پرندوں کے مسکن کوچک چکمجے (Küçükçekmece) لگون بھی براہِ راست متاثر ہونے کا خدشہ ہے۔ استنبول کینال منصوبے کے اعلان کے بعد سے ہی حزبِ اختلاف کی جماعت ری پبلکن پیپلز پارٹی (سی ایچ پی) اور اس جماعت کے استنبول سے منتخب ہونے والے میئر سمیت ماحولیاتی تحفظ کے لیے کام کرنے والے کارکنان منصوبے کی مخالفت کر رہے ہیں۔ مخالفت کرنے والوں میں بحریہ کے سابق ایڈمرلز بھی شامل ہو گئے ہیں۔ دو اپریل کو 126 ریٹائرڈ ترک سفیروں کے بعد پانچ اپریل کو 104 سابق ایڈمرلز نے ایک کھلا خط جاری کیا تھا جس میں اس بات کا خدشہ ظاہر کیا گیا تھا کہ 'استنبول کینال' کے منصوبے سے 'مونٹرے کنونشن' کے عالمی معاہدے پر از سر نو بحث کا آغاز ہو جائے گا اور اس کے نتیجے میں بحیرۂ مرمرہ پر ترکی کی خود مختاری کم ہو جائے گی۔ سن 1936 میں ہونے والا 'مونٹرے معاہدہ' بحیرۂ اسود اور بحیرۂ روم کو ملانے والی آبنائے باسفورس اور آبنائے دانیال میں بحری آمد ورفت کی ضابطہ بندی کے لیے کیا گیا تھا۔ اس معاہدے کے تحت ترکی کو ان گزرگاہوں پر مکمل اختیار حاصل ہے۔ اس کے علاوہ ترکی جنگی بحری جہازوں کی آمد و رفت پر بھی قدغن لگا سکتا ہے لیکن اس پابندی کا انحصار اس بات پر ہوگا کہ ان جہازوں کا تعلق بحیرۂ اسود کے کنارے موجود ممالک سے ہے یا نہیں۔ استنبول کینال کے منصوبے پر سوال اٹھانے والے ترک بحریہ کے ایڈمرلز کا یہ خط سیکیولر اور قوم پرست نیوز نیٹ ورک 'وریان سین' پر جاری کیا گیا تھا۔ خط میں لکھا ہے کہ 'مونٹرے معاہدے' کی وجہ سے دوسری عالمی جنگ میں ترکی اپنی غیر جانب داری برقرار رکھنے میں کام یاب ہوا تھا اور جدید ترکی کی حدود کا تعین بھی اسی معاہدے کے مرہونِ منت ہے۔ خط میں مزید کہا گیا ہے کہ ترکی کی بقا کے اعتبار سے اس انتہائی اہم معاہدے کو ممکنہ طور پر متاثر کرنے والے کسی بھی بیان یا اقدام سے گریز کرنا چاہیے۔ ترکی میں حزبِ اختلاف کی جماعتیں بھی اسی نکتے کو اٹھا کر منصوبے پر تنقید کر رہی ہیں۔ بعض مبصرین کا کہنا ہے کہ باسفورس سے گزرنے والے بحری جہازوں کے مقابلے میں جب ترکی مجوزہ گزرگاہ سے گزرنے والے جہازوں سے فیس وصول کرے گا تو ممکنہ طور پر علاقائی سطح پر ایک نئی بحث کا آغاز ہو سکتا ہے۔ گزشتہ برس فروری میں برطانوی اخبار 'گارڈیئن' میں شائع ہونے والی ایک رپورٹ کے مطابق استنبول کے میئر سمیت کئی ماحولیاتی ماہرین نے 'استنبول کینال' منصوبے کو بحیرۂ مرمرہ میں ماحولیاتی تبدیلی کا پیش خیمہ قرار دیا تھا۔ رپورٹ کے مطابق ماہرین کا کہنا ہے کہ مرمرہ کے مقابلے میں بحیرۂ اسود کا پانی زیادہ نمکین ہے اور اس میں زیادہ حیاتیات پائی جاتی ہیں۔ اس لیے استنبول کینال کے بننے سے بحیرۂ اسود کا بہاؤ مرمرہ کی جانب ہوگا جس سے اس کا پانی زیادہ کھارا ہوجائے گا۔ یاد رہے کہ بحیرۂ اسود کی سطح مرمرہ سے 50 سینٹی میٹر بلند ہے۔ ماہرین کا کہنا ہے کہ استنبول کینال کی تکمیل کے بعد بحیرۂ اسود کا پانی مرمرہ میں ملنے سے آبی حیات متاثر ہونے کا خدشہ ہے۔ رپورٹ کے مطابق بحیرہ اسود سے مرمرہ میں پانی آنے کے باعث مرمرہ میں آکسیجن کی مقدار کم ہو جائے گی۔ ترکی میں فوج 1960، 1980 اور 2016 میں بغاوت کی کوشش کر چکی ہے اور وہاں سیاست میں فوج کی مداخلت ایک مستقل سیاسی معاملہ رہا ہے۔ یہی وجہ ہے کہ 'استنبول کینال' منصوبے پر ایڈمرلز کا خط سامنے آنے پر صدر ایردوان نے شدید ردِ عمل کا اظہار کیا ہے۔ پیر کو اپنے ایک بیان میں صدر ایردوان نے بحریہ کے سابق ایڈمرز کے خط کو 'سیاسی بغاوت' کا اشارہ قرار دیا تھا۔ ترک صدر کا کہنا تھا کہ ایک ایسا ملک جو فوجی بغاوت کی تاریخ رکھتا ہو وہاں رات کے اندھیرے میں 104 ریٹائرڈ ایڈمرلز کا ایسا اقدام قابلِ قبول نہیں اور اسے آزادیٔ اظہار نہیں کہا جاسکتا۔